Eris
        
         (dvergplanet)
Store norske leksikon,Realfag,Astronomi,Solsystemet
Eris, tidligere kalt Xena, er en dvergplanet som befinner seg utenfor Neptuns bane. Eris ble oppdaget 21. oktober 2003 av de tre amerikanske astronomene Michael E. Brown, Chadwick A. Trujillo og David L. Rabinowitz.
Eris befinner seg cirka 14,5 milliarder kilometer (97 AU) fra Solen, og går i en meget langstrakt bane med en omløpstid på 557 år. Når den er nærmest Solen, er den nærmere enn Pluto. Eris har en diameter på 2336 kilometer, og er med det litt større enn Pluto. Samtidig er Eris hele 27 prosent tyngre enn Pluto. Eris har i likhet med Pluto en tetthet på cirka to tonn per kubikkmeter, og antas å bestå av stein og is.Eris har én måne, Dysnomia. Navnene til begge objektene stammer fra gresk mytologi. Eris er gudinne for disharmoni og strid. Dysnomia er hennes datter, og er ånden for lovløshet. Les mer i Store norske leksikon dvergplaneter Kuiperbeltet Pluto Dysnomia